Fabian Cancellara

Fabian Cancellara (født 18. marts 1981 i Bern) er en tidligere professionel schweizisk cykelrytter. Hans største force var tidskørsler og brostensklassikere. Siden maj 2022 har han været ejer af cykelholdet .

Karriere 

Allerede som junior gjorde Cancellara sig bemærket, da han i 1998 og 1999 blev juniorverdensmester i enkeltstart. I hans første professionelle år 2001-2002 kørte Cancellara for Mapei-holdet, men uden at opnå større succes. Dette lykkedes ham først i 2003 med holdet Fassa Bortolo. Her fik han sine første etapesejre i Romandiet Rundt og Schweiz Rundt. I 2004 opnåede han sin hidtil største triumf, da han vandt prologen i sit allerførste Tour de France, og kunne køre første etape med den gule førertrøje. I 2005 markerede han sig blandt andet med en stærk fjerdeplads i klassikeren Paris-Roubaix og skiftede hold til CSC eftersom Fassa Bortolo blev opløst. I 2006 vandt han blandt andet klassikeren Paris-Roubaix, og blev verdensmester i enkeltstart. Han forsvarede verdensmestertitlen året efter, og havde et vellykket Tour de France hvor han vandt prologen og 3. etape, og kørte med den gul trøje frem til 7. etape.

2008-sæsonen startede med sejr på prologen i Tour of California og fortsatte med sejr i Monte Paschi Eroica, og vandt enkeltstarten i Tirreno-Adriatico, noget som sikrede ham den sammenlagte sejr. Nogle dage senere vandt han klassikeren Milano–Sanremo. Under OL i Beijing i 2008 fik han sølv i landevejsløbet – reelt sluttede han løbet som treer, men efterfølgende blevet løbets sølvvinder Davide Rebellin testet positiv for bloddoping og fik frataget sin medalje – og guld i enkeltstart.

2009-sæsonen startede også med sejr på prologen i Tour of California, men på den næste etape måtte han udgå på grund af sygdom. Han fik store dele af forårsæsonen ødelagt på grund af skader og sygdom. I juni var han tilbage med to etapesejre og den samlede sejr i Tour de Suisse. Han stillede ikke til start ved enkeltstarten ved det schweiziske mesterskab ugen efter, men vandt landevejsløbet.
Den 24. september 2009 kunne Fabian Cancellara kalde sig for verdensmester i enkeltstart for tredje gang. Han vandt overbevisende og satte hans modstandere til vægs. 1,27 min var der ned til nr 2 Gustav Larsson.

2010 skulle vise sig at blive en fantastisk sæson for Fabian Cancellara. Tidligt på sæsonen vandt han Tour of Oman, men de store resultater ventede et par måneder fremme. Efter at have vist god form i Milano-San Remo blev brostenssæsonen indledt af den schweiziske mester. Først vandt han suverænt Flandern Rundt – et løb Cancellara havde gjort til sit helt store sæsonmål – og blot en uge senere vandt han Paris-Roubaix, om muligt endnu mere suverænt.

Han blev enig med Bjarne Riis om at blive løst fra sin kontrakt fra udgangen af 2010, men det er uvist hvilket hold han skal køre for i 2011. Der er dog i flere medier spekuleret i at han følger med over til Leopard Trek sammen med mange af hans tidligere holdkammerater fra Team Saxo Bank . Denne mistanke blev bekræftet af Fabian Cancellara. Cancellara har også vundet VM i enkelstart 4 gange.

Fabian Cancellara kørte sin første sæson for det nye hold Leopard Trek i 2011, hvor han, ligesom det følgende år, vandt den afsluttende enkelstart i Tirreno-Adriatico, hvorefter han blev nummer to i både Milano-Sanremo og Paris-Roubaix, mens han imellem de to løb vandt E3 Prijs Vlaanderen for andet år i træk og blev nummer tre i Flandern Rundt. Han vandt både den indledende og den afsluttende enkeltstart i Tour de Suisse, og sidst i juni blev han schweizisk mester i landevejscykling. Han blev, meget uvant, nummer syv på den eneste enkeltstart i Touren. Til VM i landevejscykling 2011, der blev afholdt i København, blev han nummer tre i enkeltstarten efter Tony Martin og Bradley Wiggins og nummer 4 i landevejsløbet.

2012 var ikke et synderligt succesfuldt år for Fabian Cancellara. Han viste god form i sæsonens tidlige løb, men hans brostensklassikere blev ødelagt af et styrt i Flandern Rundt, hvilket forårsagede en pause helt frem til hans hjemlands store etapeløb, der startede i starten af juni. Han vandt prologen i Tour de France, men det store mål syntes at være OL i landevejscykling. Her sad han i udbrud, da han kort før mål fejlvurderede et sving og styrtede. Han gennemførte dog som nummer 106 ud af 110. Han blev sendt på hospitalet, hvor man opdagede, at der ikke var nogen brud, og derfor fik han lov at køre enkeltstarten, hvor han sluttede som nummer 7. Efter de Olympiske Lege 2012 sluttede han sin sæson.

I 2013 vandt for anden gang både Flandern Rundt og Paris-Roubaix, efter han havde vundet E3 Prijs Vlaanderen for tredje gang.

Sejre 

2006
 Verdensmester i enkeltstart.
 Paris-Roubaix
2007
 Tour de France
 Vinder af prologen
 Vinder af 3. etape
 Verdensmester i enkeltstart.
2008
 Tirreno-Adriatico – sammenlagt og enkeltstarten
 Milano-Sanremo
 Sølv i OL - landevejsløb
 Guld i OL - enkeltstart
 Monte Paschi Eroica
 Tour de Suisse
 Vinder af 7. etape
 Vinder af 9. etape
 Vinder af pointtrøjen
 Samlet vinder af Tour de Suisse 2008
 Tour of California – Prolog
 Schweizisk mester i enkeltstart
 Luxembourg Rundt – Prolog
2009
 Tour of California – Prolog
 Tour de Suisse – To etaper, pointtrøjen og samlede sejr
 1. etape
 9. etape
 Vinder af pointtrøjen
 Schweizisk mester på landevej
 Tour de France – etapesejr på 1. etape
 Vuelta a España – etapesejre på 1. og 7. etape
 Verdensmester i enkeltstart.
2010
 Tour of Oman
 E3 Prijs Vlaanderen
 Flandern Rundt
 Paris-Roubaix
 Tour de France – To etaper
 Prologen
 19. etape

Referencer

Eksterne links 

 Officielle hjemmeside 
 

Mandlige cykelryttere fra Schweiz
Cykelryttere ved sommer-OL 2004
Cykelryttere ved sommer-OL 2008
Cykelryttere ved sommer-OL 2012
Cykelryttere ved sommer-OL 2016
Deltagere for Schweiz ved sommer-OL 2004
Deltagere for Schweiz ved sommer-OL 2008
Deltagere for Schweiz ved sommer-OL 2012
Deltagere for Schweiz ved sommer-OL 2016
Verdensmestre i enkeltstart
Personer fra Bern
Danmark Rundt-vindere